壽母生朝  其一
作者：朱熹
朝代：宋

paragraphs: 秋風蕭爽天氣凉，此日何日升斯堂。
堂中老人壽而康，紅顔綠鬢雙瞳方。
家貧兒癡但深藏，五年不出門庭荒。
竈陘十日九不煬，豈辦甘脆陳壺觴。
低頭包羞汗如漿，老人此心久已忘。
一笑謂汝庸何傷，人間榮耀豈可常。
惟有道義思無疆，勉勵汝節彌堅剛。
熹前再拜謝阿娘，自古作善天降祥。
但願年年似今日，老萊母子俱徜徉。